Пайщикъяслысь инöдъяс дорйöм, оланiн дзоньталöм, олан пунктъяс биаруöн могмöдöм, каръяс мичмöдöм да вермытöмъяслы медицина отсöг сетöм йылысь мунiс сёрниыс Коми Республикаса Юралысьлöн йöзöс ас сёрнинаныс примитанiнын

Ас сёрнинаныс гражданаöс примитiсны «Единая Россия» ютырса веськöдлысь Владимир Путин дорö Сыктывкарса йöзлöн шыöдчанiнын. Коми Республикаса Юралысь дорö шыöдчис 8 морт. Став шыöдчöм кузя Вячеслав Гайзер сетiс министерствояслы да ведомствояслы, кодъяслöн уджö пырöны тайö юалöмъясыс, торъя поручениеяс.

Шыöдчысьяс пиысь öтиöн вöлi Сыктывкарса олысь Е.Медведева. Аньлöн кывъяс серти, кодi 60-öд воясö мичмöдiс кар, уналаö нин шыöдчылiс вöзйöмöн, медым вöчны пöрадок Сыктывкарлöн Вежа Стефан изэрд вылын, вöзйылiс весиг дизайнсö вежöм вылö ассьыс проектъяс, сы лыдын коми колоритöн. Öнöдз на изэрддорса öткымын участок зэв мисьтöм.

Коми Республикаса Юралысь Вячеслав Гайзер ошкис Е.Медведеваöс да тшöктiс Сыктывкарса мэр Иван Поздеевлы лöсьöдны Стефан изэрдлысь мутасъяс вежöдан да мичмöдан проект. Республикаса Юралысь пасйис, мый мутас вежöдöмын «дась участвуйтны ачыс, пример вылö, быдвося тувсовъя субботник дырйи».

Сiдзжö республикаса Юралысь дорö шыöдчисны Сыктывкарса кык олысь – Тентюков улича вылын 96 патераа олан керкаса пайщикъяс. Öнiя кадö стрöитысь предприятиесö бырöдöма, сылысь водзö уджсö нуöдысьыс абу. Республикаса Юралысь эскöдiс, мый керка стрöитöмыс архитектура, стрöитчöм да коммунальнöй овмöс министерстволöн контроль улын. Аддзöмаöсь нин выль инвесторöс. Керкасö кöсйöны эштöдны 2012 воöдз.

Йöзöс примитiгöн сiдзжö участвуйтiсны Региональнöй общественнöй шыöдчанiнса юрнуöдысь, Коми Республикалöн Каналан Сöветса Веськöдлысь Марина Истиховская; «Сыктывкар» КК МЮ администрацияса юралысь Иван Поздеев; Коми Республикаса йöзлысь дзоньвидзалун видзан министр Ярослав Бордюг; Коми Республикалöн йöзлы отсöг сетан агентствоса юрнуöдысь Илья Семяшкин; Коми Республикаса архитектура, стрöитчöм да коммунальнöй овмöс министрöс медводдза вежысь Игорь Филиппов.